शेरवां। जमालपुर ब्लाक को वाराणसी या चंदौली जनपद में जोड़े जाने की मांग को लेकर क्षेत्र के लोगों ने राज्यपाल व पीएम व सीएम को पत्रक भेजा है। विकास खंड जमालपुर से जनपद मुख्यालय की दूरी 75 किलोमीटर हैं, जबकि जमालपुर ब्लाक की भौगोलिक सीमाओं से सटा चंदौली व वाराणासी जनपद मुख्यालय की दूरी 25-30 किलोमीटर है। क्षेत्र के मुराहू सिंह एडवोकेट के नेतृत्व में एक प्रतिनिधि मंडल ने बीते आठ नवंबर को सूबे के सीएम से मिलकर पत्रक सौंपा है। विकास खंड जमालपुर की जनता को सभी सरकारी और गैर सरकारी कार्यों जैसे- न्याय, शिक्षा, चिकित्सा, रोजगार आदि के लिए वाराणसी, मुगलसराय, चकिया या चंदौली से सुविधा सुलभता से मिलता है, जबकि यहां की जनता को मात्र कोर्ट कचहरी में अपने मुकदमे की पैरवी व सरकारी कार्यों के लिए मिर्जापुर व चुनार जाना पड़ता है, जिससे सरकार व आमजन को परिवहन पर अनावश्यक धन व्यय भी करना पडता है। इस संबंध में तत्कालीन सिंचाई मंत्री ओम प्रकाश सिंह ने जमालपुर ब्लाक के लोगों की मांग पर जनपद से जमालपुर ब्लाक को पृथक करने का प्रयास किया था, लेकिन सरकार बदल जाने के बाद मांग पूरी नहीं हो सकी। जमालपुर ब्लाक को मिर्जापुर से वाराणसी या चंदौली जनपद में जोड़े जाने की मांग एक बार फिर से उठने लगी है। मांग को लेकर क्षेत्र के बहुआर गांव निवासी मुराहू सिंह एडवोकेट के नेतृत्व में एक प्रतिनिधि मंडल सूबे के मुख्यमंत्री योगी आदित्य नाथ से मिलकर पत्रक सौंपा है।